Klagte kom teen EFF-lede wat winkel plunderDie Vodacom-winkel in Mall of the North. Foto: Facebook Die DA gaan Maandag strafregtelike klagte aanhangig maak teen EFF-lede wat Sondag ŉ Vodacom-winkel in die Mall of the North in Polokwane geplunder het. Foto’s en video’s is Sondag van die voorval op sosiale media versprei. Dit wys toonbanke wat omgekeer is en elektroniese toerusting wat oor die vloer gesaai is. Jacques Smalle, die DA se premierskandidaat in Limpopo, het gesê hy sal Maandag klagte aanhangig maak by die Polokwane-polisiestasie teen die “EFF-barbare” wat die winkel geplunder het. Volgens Smalle het EFF-lede glo die winkel geplunder in reaksie op uitlatings wat Mavuso Msimang, voorsitter van Corruption Watch, Donderdagaand by die Vodacom Joernalis van die Jaar-toekenningsgeleentheid gemaak het. Msimang het tydens ŉ skyfievertoning die gesigte van Julius Malema, leier van die EFF, en Floyd Shivambu, adjunkleier van die party, vertoon met die opskrif “misbruikers van demokrasie”. ‘n Foto van Msimang se skyfievertoning. Foto: Facebook Vodacom het in reaksie op Msimang se toespraak gesê Msimang se sienings is sy eie en nie dié van Vodacom nie. “Vodacom glo in vryheid van uitdrukking en sal nie Msimang of enige ander meningvormer se sienings sensor nie. “Vodacom is teen diskriminasie en dwepery in alle manifestasies, waaronder ras, ouderdom, geslag, gestremdheid, godsdiens, geslagsoriëntering en politieke denke.” Smalle het die geweld veroordeel en wetstoepassingsagentskappe versoek om die saak te ondersoek en die skuldiges met onmiddellike inwerkingtreding in hegtenis geneem. “Dit is duidelik ŉ teken van wat kom vir die EFF. Indien hulle nie van iets hou nie, soos hulle reeds gewys het met hul aanval op die media, gebruik hulle geweld en vernietiging tot elke prys.” Die polisie in Limpopo kon nie onmiddellik meer besonderhede oor die voorval verskaf nie.